Zemljotres u Elazığu 2020.
Zemljotres u Elazığu dogodio se 24. januara u 20:55 po lokalnom vremenu (17:55 UTC) u Turskoj. Epicentar je bio u blizini grada Sivrice, u pokrajini Elazığ, a efekti su se osjetili u susjednim pokrajinama Malatya, Diyarbakır i Adıyaman. Osim u Turskoj, zemljotres se mogao osjetiti u Armeniji, Siriji i Iranu. Opservatorija Kandili izvijestila je da je magnituda zemljotresa 6,5 Mw. Život je izgubila 41 osoba, a povrijeđeno je više od 1.600 ljudi. Američki geološki zavod (USGS) zabilježio je zemljotres magnitude 6,7 Mw na dubini gotovo 12 km. Trajao je približno 40 sekundi. Zabilježen je veći broj podrhtavanja nakon zemljotresa, uključujući njih 17 čija je magnituda bila veća od 4, dok je magnituda najjačeg 5,1 Mw (25. januar, 16:30 UTC). Zemljotres je pogodio područje grada Sivrice, 550 kilometara istočno od glavnog grada Ankare. Taj gradić ima 4.000 stanovnika i u regiji je koja je rijetko naseljena, a u blizini je jezera Hazar.